**Asiantuntijalausunto**

Metsähallitus

Eduskunnan maa- ja metsätalousvaliokunta 26.3.2025

HE 13/2025 HALLITUKSEN ESITYS EDUSKUNNALLE VALTION ALUEHALLINTOUUDISTUSTA KOSKEVAKSI LAINSÄÄDÄNNÖKSI

Metsähallitus kiittää mahdollisuudesta antaa asiantuntijalausunto koskien hallituksen esitystä eduskunnalle valtion aluehallintouudistusta koskevaksi lainsäädännöksi.

Metsähallitus toistaa aiemmin 29.08.2024 asiassa lausumansa ja täydentää lausumaansa Uljas-tietojärjestelmävaikutusten osalta:

Metsähallituksella tulee olemaan rinnakkaisia tehtäviä sekä Lupa- ja valvontaviraston että elinvoimakeskusten kanssa mm. ELY-keskuksilta siirtyvissä luonnonsuojeluasioissa.

Metsähallitus pyytää kiinnittämään erityistä huomiota tehtävienjaon sujuvaan siirtymään. Uudistus ei tuo muutosta Metsähallituksen rooliin ja asemaan, mutta Metsähallituksen näkökulmasta olennaista on Lupa- ja valvontaviraston ja elinvoimakeskusten sekä Metsähallituksen selkeä toimivallanjako.

Metsähallituksen näkemyksen mukaan lupatoimintojen ja valvonnan keskittämisen hyvinä puolina ovat viranomaisten tulkintaerojen väheneminen sekä vihreän siirtymän lupakäsittelyiden nopeutuminen.

Metsähallitus toteaa, että keskeistä uudistuksessa on varmistaa sekä Lupa- ja valvontaviraston että elinvoimakeskusten riittävät resurssit, sekä uudistusprosessin ja tehtäväsiirtojen sujuvuus.

Resurssien varmistaminen on erityisen tärkeää siirtymän alussa, ettei muutosten toteuttaminen aiheuta väliaikaisesti pullonkaulaa lupamenettelyihin viranomaisen uudelleenjärjestäytymisen vuoksi.

Uudistuksella on vaikutusta Metsähallituksen ylläpitämään Uljas-tietojärjestelmäkokonaisuuteen. Luonnonsuojelutehtäviä hoidetaan Uljas-sovelluksilla jatkossa sekä Lupa- ja valvontavirastossa, että elinvoimakeskuksissa. Metsähallitus on toimittanut Ympäristöministeriön valmisteluhankkeelle suunnitelman ja alustaviin määrittelyihin perustuvan kustannusarvion tarvittavista muutoksista. Kustannukset sisältävät sovellus- ja tietokantamuutosten lisäksi käyttöönottoon, käyttäjähallinnan muutoksiin ja koordinointiin liittyvät työt. Määrittelyjen tarkentaminen, muutosten testaaminen ja käyttöönoton suunnittelu edellyttävät tiivistä yhteistyötä sekä Lupa- ja valvontaviraston että elinvoimakeskusten toiminnan käynnistämistä valmistelevien hankkeiden ja tulevien organisaatioiden kanssa.

Tarvittaessa lisätietoja lausunnosta antaa juristi Hanna Riski Johansson hanna.riski.johansson@metsa.fi

Juha S. Niemelä

pääjohtaja